**ΑΝΑΚΟΙΝΩΣΗ**

**Ημερίδα για τη Διεθνή Ημέρα Λευκού Μπαστουνιού στις 16/10 στο Πνευματικό Κέντρο του Δήμου Αθηναίων**

Στο πλαίσιο της Διεθνούς Ημέρας του Λευκού Μπαστουνιού - 15 Οκτώβρη - οι Φορείς: Κέντρο Εκπαίδευσης και Αποκατάστασης Τυφλών ΚΕΑΤ, Εθνική Συνομοσπονδία Ατόμων με Αναπηρία, Εθνική Ομοσπονδία Τυφλών, Φάρος Τυφλών Ελλάδος, Πανελλήνιος Σύνδεσμος Τυφλών, Πανελλήνια Ενωση Αμφιβληστροειδοπαθών και Ελληνικό Κέντρο Εκπαίδευσης Σκύλων,

συνδιοργανώνουν ενημερωτική εκδήλωση με θέμα: «Κινητικότητα και αυτόνομη διαβίωση με λευκό μπαστούνι και με σκύλο οδηγό», η οποία θα πραγματοποιηθεί στο Πνευματικό Κέντρο του Δήμου Αθηναίων, Αμφιθέατρο «ΑΝΤΩΝΗΣ ΤΡΙΤΣΗΣ», Ακαδημίας 50, την Δευτέρα 16 Οκτωβρίου 2017 και ώρα 10.00 - 14.00.

Εισηγήσεις:

α) η Αξία της Κινητικότητας, του Προσανατολισμού και των Δεξιοτήτων Καθημερινής Διαβίωσης για ένα Άτομο με πρόβλημα όρασης στην καθημερινότητά του

β) η Αξία ενός Σκύλου Οδηγού για την Αυτόνομη Διαβίωση ενός Ατόμου με πρόβλημα όρασης, τα πλεονεκτήματα και οι δυσκολίες που αντιμετωπίζει ένα Άτομο με πρόβλημα όρασης μαζί με τον Σκύλο Οδηγό του σε θέματα πρόσβασης στον ιστό της πόλης

γ) η Αξία ενός Ανάδοχου Εθελοντή και η σημασία της κοινωνικοποίησης ενός κουταβιού και

δ) η Αξία ενός Προσβάσιμου Μουσείου, του Μουσείου Αφής του Φάρου Τυφλών της Ελλάδος και η σημασία του στην ευαισθητοποίηση του ευρύτερου κοινού.

Στο τέλος της εκδήλωσης θα υπάρξει Συζήτηση στην οποίαν θα έχουν την δυνατότητα οι παρευρισκόμενοι να συζητήσουν με Εκπαιδευτές Κινητικότητας, Προσανατολισμού και Καθημερινών Δεξιοτήτων, Εκπαιδευτές Σκύλων Οδηγών, Ανάδοχους Εθελοντές και με Χειριστές Σκύλων Οδηγών προκειμένου να πραγματοποιηθεί ένας εποικοδομητικός διάλογος σχετικά με τα ανωτέρω.

Είναι σημαντική η ευαισθητοποίηση του ευρύτερου κοινού πάνω σε θέματα που αφορούν τα Άτομα με προβλήματα όρασης και την Ανεξαρτησία τους και όχι μόνο, έτσι ώστε να ενημερώνονται από Φορείς και Οργανισμούς που έχουν πολυετή εμπειρία, γνωρίζουν και έχουν την δυνατότητα να δίνουν σωστές απαντήσεις στις πολύ καίριες ερωτήσεις που προκύπτουν.

**Η εκδήλωση πραγματοποιείται με την υποστήριξη του Δήμου Αθηναίων.**